《泰山江河之音》
明代·吴宣

掉头宇内寻知己，知己茫茫天压水。龙马已被羲皇骑，祥麟恨枕尼山死。

遂穷碧落罗星斗，奎娄散渡银河走。回经弱水迈扶桑，人间旷望空烟薮。

归来独把数条丝，试问江山知不知。大声欲裂天腹入，低吁夜半鬼怀疑。

椎心却与浮生誓，未必群哇尽妖厉。舂容大吐肺与肠，著他言下谁当契。

中孚尚感豚鱼族，黄钟亦召葭飞速。阴阳正气酝吾徒，天高地下宁皆木。

遂蠲吉旦祛尘土，上拍乾门下坤户。山灵海若一齐来，秣马游鱼咸欲数。

悠哉试鼓宫声长，云关断雁翻天忙。腾神再运商声促，目乱方瞳绿鬓黄。

移时闷绝不欲举，想是寰间只应尔。曾如万操卷之囊，窅尔神化宁而旨。

无稽别奏一声幽，缓轸轻吟数弄秋。泛掀溟海烟涛破，打动芙蓉华岳崷。

岂知此意传来豁，拍掌傍歌天若撮。指山指水谢前闻，谓言子我神明末。

呜呼此事岂荒唐，牙魂钟魄谅无亡。凄然苦惹英雄恨，明日沧江风露凉。

作者简介：江西崇仁人，字师尼，号野庵。景泰四年举人，授左都督府经历。坐劾长僚不法，逮下狱，十年始得释。改中军都督府，升镇远知府，道病卒。有《野庵文集》。